b'\n_START_ARTICLE_\nKoan\n_START_SECTION_\nFunkcija\n_START_PARAGRAPH_\nVsi zenovski koani poudarjajo razdiralno mo\xc4\x8d razuma, ki ustvarja subjekte. Ukinitev subjekta, ki ga imenujejo tudi\xc2\xa0\xc2\xbbnajvi\xc5\xa1ji ego\xc2\xab, je temelj meditacije v zenu. Razumu sicer priznavajo njegovo odprtost za znanje in logi\xc4\x8dno sklepanje, a te sposobnosti so obenem tudi ovira za spoznavanje jasnine biti. Tega namre\xc4\x8d ni sposobna logika, ampak modrost, skrita v emociji, ki jo mojstri imenujejo srce._NEWLINE_Temeljno razumevanje smrti se v zenu nahaja v spoznanju, da obstaja enost bivanja in ne-bivanja: smrt je torej del \xc5\xbeivljenja, \xc5\xbeivljenje pa del smrti, saj je vsaka eksistenca dolo\xc4\x8dena za ve\xc4\x8dno spreminjanje. Zato se ni treba spra\xc5\xa1evati o vzrokih in posledicah rojstva in smrti.\n_START_SECTION_\nPoeti\xc4\x8dni \xc5\xbeanr\n_START_PARAGRAPH_\nKoan ima kot poeti\xc4\x8dni \xc5\xbeanr svojo specifi\xc4\x8dnost tako v jezikovnostilnem, kot v miselnem pogledu, saj mora ustrezati na\xc4\x8delu svojega izvornega poslanstva: odpreti pot v razsvetljenje duha. Ker je ena izmed glavnih potez razsvetljenega \xc4\x8dloveka ti\xc5\xa1ina, vsebuje koan skrbno izbrano besedje, pomensko strukturirano v sobivanje nasprotij (tj. paradoks). Glavna miselna naloga koana je v pravilnem doumevanju vsega bivajo\xc4\x8dega, zdru\xc5\xbeenega v enovito harmonijo kozmosa. Vse re\xc4\x8di imajo naravo Bude in vse povezuje ista svetost bivanja. Koanski izrek pa predstavlja potrditev tega spoznanja.\n_START_SECTION_\nDeklevovi koani\n_START_PARAGRAPH_\nTudi Milan Dekleva se je v svoji zbirki Pese\xc5\xbeeni \xc4\x8dlovek (1992) odlo\xc4\x8dil za rabo koana, ki dokazuje pesnikovo pripadnost miselnosti zena. Ti izreki sku\xc5\xa1ajo s pomo\xc4\x8djo paradoksa razjasniti temeljna vpra\xc5\xa1anja bivanja, ki so tuja zahodni metafiziki, kot so vpra\xc5\xa1anje praznine, ti\xc5\xa1ine, razsvetljenja in identitete vsega bivajo\xc4\x8dega._NEWLINE_Deklevovi koani vsebujejo temeljno problematiko slovenske sodobne knji\xc5\xbeevnosti: konec subjekta in metafizi\xc4\x8dnega dualizma, problem jezika kot izvorne emocije in vpra\xc5\xa1anje nove etike so\xc4\x8dutja do vseh \xc4\x8dute\xc4\x8dih bitij.'